Birkenes kirke

Birkenes kirke er en korskirke fra 1858 på Birkeneset ved Birkeland i Birkenes kommune, Agder fylke. Den ble vigslet av biskop Jacob von der Lippe 1. desember 1858. Byggingen skjedde i Andreas Solbergs ordførertid. Han var også nestleder i byggekomiteen. Byggverket er i tømmer i en bysantisk/romantisk stil og har 760 plasser. Kirken er bygd på samme sted som Birkenes gamle kirke, av byggmester Mikkel Mortensen. Altertavlen er fra 1908 (50-årsjubileum) og er malt av Lars Osa. Den viser «Kristi oppstandelse», malt som en kopi av Carl Blochs altertavle i Jakobskirken i København. Der står det et krusifiks foran alteret, og i 2005 fikk man et tilsvarende krusifiks i Birkenes kirke. Kirken ble renovert i forbindelse med 100-årsjubileet i 1958. Til 150-årsjubileet i 2008 ble to vinduer som hadde vært tildekket i kirkens kor, åpnet. I vinduene ble det montert glasskunst laget av Barbro Raen Thomassen. Motivene er en madonnalilje og en bjørkekvist og er inspirert fra altertavlens liljer og fra navnet som har gitt opphav til kommunen. Referanser Litteratur Forfang, Sven Erik, red. (2008). Birkenes kirke 150 år. Birkenes menighetsråd. Trygve Nortvedt, red. (1958). Birkenes kirke 1858–1958. Festskrift ved 100-årsjubileet. Nenseter, Bjarne (1992). «Birkenes kirke». På kirkevandring i Aust-Agder. Arendal: Kilden forlag. s. 82-83. ISBN 82-7627-003-4. Rasmussen, Alf Henry (1993). «Birkenes kirke». Våre kirker. Norsk kirkeleksikon. Kirkenær: Vanebo forlag. s. 470. ISBN 82-7527-022-7. Eksterne lenker (no) «Birkenes kirke». Kirkesøk. Den norske kirke. (no) «Birkenes kirke». Kulturminnesøk. Riksantikvaren – Direktoratet for kulturminneforvaltning. Agderkultur om Birkenes kirke Birkenes kirkelige fellesråd